钦定古今图书集成/理学汇编/字学典/第072卷 > 《宋黄伯思法帖刊误》 > 《第四梁陈唐人书》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第四梁陈唐人书》

齐豫章王嶷孙，确子范之子，在梁位司徒右长史。此
云“征南将军”，不知何据，恐是梁邵陵王纶之子确也。
其书《孝经》一章，亦伪体，非江左书。阮研帖亦然。
萧子云有章草史孝山《出师颂》一章，甚古雅，与此卷
正书《列子》远矣。纸中王濛笔下徐偃《信笃论》也。
陈逵者，晋西中郎将也。此云“陈朝陈逵书”，误矣。
褚河南《潭府帖》末云“舅遂良报薛八侍中，前外舅张
知常以为河南谪潭时，无有薛姓为侍中者。”仆尝考
之，信然。按遂良以高宗永徽六年贬潭州都督，前此
上至神尧时为侍中者，裴矩、齐王元吉、杜如晦、王珪、
魏元成、杨师道、刘洎、张行成、高季辅、宇文节、韩瑗，凡
十一人，未有薛姓者。至仪凤中，薛元超始作相，既在
遂良，后又不作侍中，当时在外镇，未有兼此官者。及
观字势，亦学褚作妩媚态，其伪必矣。后家侄至一帖，
乃真河南《得意书》，翩翩有逸敬体，以前帖视之，犹蓬
葭倚瑶林也。

《山河帖》，乃褚河南所书，《枯树赋》中钞出耳。此庾子山
作而褚书之。后“褚遂良述”四字，后人妄益《虞永兴大运帖》，《欧阳率更比年帖》，皆集二公碑中字
为之。

柳少师《与弟帖》，末云：“诚悬呈。”人多疑之。以颜籀注《汉
书丞相衡传》云：“字以表德。”岂人所自称，柳不当称字。
然尝观逸少《敬谢帖》，自云：“王逸少白”，《庐山远公集》卢
循《与远书》，自云：“范阳卢子先叩头。”则古人称字，盖或
有之。

《陆柬之帖》云：“近得告，为慰，上下无恙。不得吴兴近问，
悬心。得药书散势，耿耿尝也。”殊不类唐人语，当是临
晋宋人帖不尔，效其语作此耳。

薄绍之，宋世为丹阳尹，《书》与羊欣齐名，时号“羊薄。”此
卷目为“唐人”，谬甚矣。